Heinrich Aviksoo

Heinrich Aviksoo (aastani 1936 Heinrich Avikson; 6/18. detsember 1880 Tori vald, Pärnumaa – 10. aprill 1942 Sosva laager, Sverdlovski oblast) oli Eesti poliitik ja sporditegelane, Rakvere linnapea aastatel 1930–1940.

Haridus
Heinrich Aviksoo õppis Tori kihelkonnakoolis ja Tori kooliõpetajate ettevalmistamise klassis kaks aastat, seejärel kursustel ning täiendas oma teadmisi iseseisvalt. 1898. aastal omandas ta Pärnu gümnaasiumis algkoolide õpetaja kutse.

Elukäik
Heinrich Aviksoo oli 1897. aastast kooliõpetaja Sindis ning 1898. aastast Kärus. Järgmisel aastal kutsuti ta 18-aastasena Vana-Vändra vallas asunud Vaki kooli juhatajaks. Alates 1905. aastast asus ta sama valla Kadaka külakooli juhatajaks. 1909. aastal lahkus külakooli juhataja kohalt ning asus Viljandis „Sakala" toimetuse liikmeks ja ärijuhiks. Aastatel 1912–1914 oli ta „Sakala" tegevtoimetaja ja selle kõrval raamatukaupluse ja trükikoja omanik. Aastatel 1915–1916 töötas ta Peterburis raamatupidajana Polütehnikumis, hiljem Semstvo Liidus.
Esimese maailmasõja ajal mobiliseerituna komandeeriti Heinrich Aviksoo sõjaaegse ametnikuna Rakverre, kus 1917. ja 1918. aastal teenis Sõjavälja Ehituse Valitsuse Rakvere jaoskonna kontori juhatajana. Peale Saksa okupatsiooni oli Viru maakonnavalitsuse raamatupidaja. Rakverest evakueerimise järel 1918. aastal astus vabatahtlikuna sõjaväkke. 1919. aasta märtsist kuni 1. veebruarini 1924 Viru maakonnavalitsuse liige, algul majandusosakonna juhataja ja sekretär, pärast sekretäriameti kõrvalt töö-hoolekande, administratiiv- ja tervishoiuosakonna juhataja. Alates 1. veebruarist 1924 tegutses Eesti Maakondade Liidu sekretäri ja „Maaomavalitsuse" tegevtoimetajana.
Aastatel 1930–1940 oli ta Heinrich Aviksoo Rakvere linnapea., kuni vallandati linnapea kohalt Johannes Varese valitsuse siseministri Maksim Undi korraldusel.
Pärast Rakvere linnapea kohalt vallandamist pidas ta Tallinna Toitlustrustis pearaamatupidaja ametit kuni arreteerimiseni.

Arreteeriti NKVD poolt 14. juunil 1941 Tallinnas. Sverdlovski oblasti Ida-Uurali laagrites oli ta algul metsatöödel, hiljem töönormide arvestaja kuni hukkamiseni  10. aprillil 1942. aastal Sosva vangilaagris.

Ühiskondlik elu
1899. aastal organiseeris Vändras õpilaste karskusringi. Oli Vändra Karskusseltsi "Hallika", Tarvitajate Ühisuse ja Laenu-Hoiu Ühisuse asutaja liige, "Hallika" esimees ja auliige, Karskusseltsi "Hallika" spordiosakonna esimees, Põllumeeste seltsi kirjatoimetaja ja näituse komitee esimees 1906—1909, Tarvitajate Ühisuse juhatuse liige ja Laenu-Hoiu Ühisuse esimees.

Viljandis oli ta karskusseltsi „Vabaduse" ja spordiseltsi "Tuleviku" esimees, Viljandi Eesti Põllumeeste Seltsi kirjatoimetaja. 

Rakveres töötades, tegutses Heinrich Aviksoo hoolekande kohtu liikmena, tööbörsi juhatuse esimehena ning pikaajaliste vallasekretäride ettevalmistamise kursuste, sekretäride täiendus-, raamatupidamise- jms kursuste juhataja ja lektorina. Oli ka vallasekretäride eksamineerimise komisjoni esimees aastatel 1920 — 1924, Eesti Maakondade Liidu nõukogu ja juhatuse liige, Riigi Statistika Keskbüroo nõukogu liige ning Rakvere linnavolikogu liikmena linna revisjoni komisjoni esimees ning kaks järku Rakvere linnavolikogu esimees..

Lisaks oli Aaviksoo alates 1920. aastast tegev ka koolides: algul Rakvere põllutöökoolis, pärast Virumaa Täienduskoolis ja Rakvere Kommertsgümnaasiumis eriainete õpetaja. Rakveres oli ta Punase Risti Rakvere komitee, Rahvamaja Seltsi, Virumaa Rahvaülikooli Seltsi, karskusseltsi ja Virumaa Lastekaitse Ühingu asutaja ja juhatuse liige. Kahes viimases oli taesimees ning viimases esimees 1919. aastast.

Isiklikku
Tema abikaasa oli Rosalie-Emilie Aviksoo, tütred Ellen Aviksoo ja Heljo Aviksoo ning poeg Arnold Aviksoo.

Tunnustus
Noorte Kotkaste teenetemärk
Kaitseliidu Valgerist
Eesti Punase Risti mälestusmärgi II järgu I aste, 1936
Kotkaristi V klassi teenetemärk, 1938

Viited

Välislingid

Heinrich Aviksoo foto
Foto Heinrich Aviksoo abikaasast ja lastest

Rakvere linnapead
Rakvere linnavolikogu liikmed
Seltskondlike komiteede poliitikud
Eesti sporditegelased
Eesti Punase Risti mälestusmärgi II järgu I astme kavalerid
Kotkaristi V klassi teenetemärgi kavalerid
Eestistatud nimega inimesed
Hukatud Eesti poliitikud
Eesti_õpetajad
Sündinud 1880
Surnud 1942